b'\n_START_ARTICLE_\nTelkhiinit\n_START_PARAGRAPH_\nTelkhiinit (muinaiskreikaksi \xce\xa4\xce\xb5\xce\xbb\xcf\x87\xce\xb9\xce\xbd\xce\xb5\xcf\x82) olivat kreikkalaisessa mytologiassa Rodoksen alkuper\xc3\xa4iset asukkaat, jotka tunnettiin my\xc3\xb6s taitavina metallurgeina._NEWLINE_Nonnos kutsuu heit\xc3\xa4 Poseidonin pojiksi. Tzetzes mainitsee vanhemmiksi Tartaroksen ja Nemesiksi, Pontoksen ja Gaian tai ett\xc3\xa4 he olisivat syntyneet Uranoksen veren hedelm\xc3\xb6itetty\xc3\xa4 Gaian. Eustastios puolestaan kertoo heid\xc3\xa4n olleen alun perin Aktaionin koiria, jotka muutettiin miehiksi._NEWLINE_Diodoros Sisilialainen kuvaa heid\xc3\xa4t Thalassan ja Poseidonin j\xc3\xa4lkel\xc3\xa4isiksi, jotka ensimm\xc3\xa4isin\xc3\xa4 tekiv\xc3\xa4t patsaita jumalista. He hallitsivat useita taikakeinoja, joille he pystyiv\xc3\xa4t tuomaan vesi- ja lumisateita ja muuttamaan muotoaan miten halusivat. Heid\xc3\xa4n taikuuttansa kuvataan my\xc3\xb6s pime\xc3\xa4ksi, ja ett\xc3\xa4 he kaatoivat kasvien ja el\xc3\xa4imien p\xc3\xa4\xc3\xa4lle Styks-virran vett\xc3\xa4, johon oli sekoitettu rikki\xc3\xa4, tuhotakseen n\xc3\xa4m\xc3\xa4. Tosin toisten mukaan heid\xc3\xa4n huono maineensa oli vain kateellisten kilpailijoiden panettelua._NEWLINE_Strabon kertoo telkhiinien olleen ensimm\xc3\xa4isi\xc3\xa4, jotka ty\xc3\xb6stiv\xc3\xa4t rautaa ja pronssia. Metallien ty\xc3\xb6st\xc3\xa4misess\xc3\xa4 he olivat taitavia, ja heid\xc3\xa4n aikaansaannoksikseen lasketaan sirppi, jolla Uranos kuohittiin, ja Poseidonin kolmik\xc3\xa4rki. Telkhiinit olisivat h\xc3\xa4nen mukaansa tulleet Kreetalta ensin Kyprokselle ja sielt\xc3\xa4 Rodokselle._NEWLINE_Ovidiuksen mukaan Zeus \xe2\x80\x93 inhoten heid\xc3\xa4n pahuuttaan \xe2\x80\x93 tuhosi heid\xc3\xa4t tulvalla. Servius esitt\xc3\xa4\xc3\xa4 Apollonin surmanneen heid\xc3\xa4t suden hahmossa. Telkhiinien j\xc3\xa4lkeen Rodoksen asuttivat heliadit, Helioksen pojat.'